SKRIFTLIG FORESPØRGSEL E-1530/02

af Jorge Hernández Mollar (PPE-DE) til Kommissionen

(3. juni 2002)

Om: Forsøg på at gøre fysikstudiet mere populært blandt unge

Der kan konstateres et alarmerende fald i antallet af studerende, der vælger de naturvidenskabelige fag, og samfundet synes ikke at være sig problemets alvor bevidst og prøve at finde årsagerne til, at færre og færre studerende vælger fysik og matematik.

At så få studerende vælger fysik, er et særlig stort problem, fordi det er generelt i næsten samtlige EU-medlemsstater. Eksperterne er derfor enige om, at der bør foretages en fælles undersøgelse i medlemsstaterne, der kan danne grundlag for at tage problemet med den nuværende lave tilslutning til faget fysik op til behandling.

Kan Kommissionen oplyse, om den kan tage initiativ til foranstaltninger og programmer omfattende samtlige medlemsstater med henblik på at motivere de unge på skoler og universiteter til at vælge faget fysik og dermed løse det alvorlige problem, som den stigende mangel på interesse for dette fag, indebærer for EU's økonomi som helhed?

Svar afgivet på Kommissionens vegne af Viviane Reding

(31. juli 2002)

Faldet i søgningen til de naturvidenskabelige fag i EU blev drøftet på et fælles uformelt møde mellem undervisnings- og forskningsministrene i Uppsala (marts 2001), hvor der i høj grad var enighed om, at det er nødvendigt at motivere de unge, navnlig pigerne, til at gå i gang med naturvidenskabelige uddannelser og få en arbejdskarriere inden for området. Elevernes motivation har stor betydning for, hvordan de klarer sig i de naturvidenskabelige fag, og det billede, de fra helt unge af danner sig af naturvidenskaben, har afgørende betydning for, om de vælger at satse på dette fagområde.

På mødet i februar 2001 vedtog Rådet (uddannelse) for første gang i EU's uddannelsespolitiks historie en rapport om uddannelsessystemernes konkrete fremtidige mål frem til 2010(1). Et af de prioriterede områder, Det Europæiske Råd i Stockholm (den 23. og 24. marts 2001) pegede på, var matematik, naturvidenskab og teknologi.

Som led i den åbne koordineringsmetode er en ekspertgruppe bestående af repræsentanter fra de 15 EU-lande begyndt at arbejde med, hvordan tilgangen til de naturvidenskabelige og teknologiske uddannelser kan øges. Hertil anvendes en arbejdsmetode med en række instrumenter, f.eks. indikatorer og benchmarking. Fysik er naturligvis et af de naturvidenskabelige fag, arbejdet fokuserer på.

Der vil i den forbindelse blive lagt særlig vægt på, hvorledes unge kan tilskyndes til at påbegynde naturvidenskabelige eller tekniske uddannelser, og på også på længere sigt at sikre tilgang af kvalificerede undervisere inden for disse fag. Arbejdsgruppens første rapport forventes færdig ved udgangen af 2002.

I den skriftlige forespørgsel henvises der til konklusionerne i en ekspertundersøgelse, det spanske formandskab lod gennemføre. Den vil Kommissionen sammen med andre undersøgelser se nærmere på, og Kommissionen vil også lade sin ekspertgruppe behandle den.

Hvad angår forskningspolitikken er der under det femte rammeprogram for forskning og teknologisk udvikling (FTU) blevet ydet støtte til initiativer, der blandt de unge skulle vække fornyet interesse for naturvidenskaben. Især kan nævnes Physics on Stage (som Kommissionen har ydet støtte til i forbindelse med den europæiske uge for naturvidenskab og teknologi 2001), der er et initiativ, som specifikt vedrører fysikundervisningen og fagets tiltrækningsevne. Det sjette FTU-rammeprogram og handlingsplanen for videnskab og samfund, som Kommissionen vedtog i december 2001(2), omfatter bl.a. foranstaltninger til fordel for naturfagsundervisning, der i højere grad tiltaler de unge, samt en foranstaltning, der går ud på mere præcist at kortlægge behovene for naturvidenskabelige uddannelser i EU.

Det skal dog slås fast, at det snarere hører under medlemsstaternes kompetence end under EU's at promovere fysikuddannelserne blandt de unge.

(1) Rapport fra Rådet (uddannelse) til Det Europæiske Råd om Uddannelsessystemernes konkrete fremtidige mål dokument nr. 5980/01 EDUC 18 af 14. februar 2001.

(2) KOM(2001) 714 endelig udg.